Die omvang van die probleem, hoe die kognitiewe band of kontak met die onverwoorde werklikheid verband hou, kan nie hier ontleed word nie, en daar is nog steeds die vraag oor die kennende subjek wat sigself as objek (die subjek se wil-tot-lewe) neem, maar Schweitzer se klem op lewe is ’n gewigtige manier om ’n basis te bied aan ’n lewens- en wêreldbeskouing. Sy denke bied hier baie moontlikhede.
Etiek, volgens Schweitzer, is nie iets wat ’n persoon by sy of haar gemeenskap kan leer nie. Ja, ’n gemeenskap behoort die elemente van moraliteit in wette en reëls te enkodeer, maar dit is nie ware etiek nie. Om te besluit oor wat reg en wat verkeerd is, is alleenlik moontlik vir die denkende individu (Schweitzer 1959:327-329). Wat is etiek?